钦定古今图书集成/方舆汇编/职方典/第1087卷 > 邵武府建置沿革考 府县志合载
## 钦定古今图书集成/方舆汇编/职方典/第1087卷 > 邵武府建置沿革考 府县志合载

本府

邵武为闽西郡，地在武夷山南，故曰昭武。晋避讳，变言邵。又郡有樵岚山，治在其阳，故曰邵阳。又曰樵阳山，下有樵水，又曰樵川。唐属要荒服。尧制《五服图》各五百里。虞夏商俱属扬州。舜肇有十二州为扬州。《禹贡》淮海维扬州。汤奄有江南，曰扬州。周为七闽地。七闽，见《周礼职方氏》。郑注：“闽南人别名。七者，周之所服数国也。” 贾《疏》：“祝融之裔叔熊避难居濮，如蛮子孙分为七种，谓之七闽，闽蛮之转语，即蛮也。邵武其部落之一” ，宋分为八郡，春秋属越。楚熊商败，越杀王无疆，族子无诸奔徙海上，据闽自王，无诸勾践苗裔。《省志》：夏少康封庶子无馀于会稽，南至海。闽，其封内也。秦属闽中郡。秦废无诸为君长，以其地属闽中郡。汉属闽越国。汉兴，无诸率越人击楚，功多，高帝复封为闽越王，王闽中故地，都东冶，东冶，即今候官县将军山，孝惠分闽越地属东瓯。惠帝三年，分闽越地，立摇为东海王，都东瓯。东瓯，温州地。武帝复属闽越。建元三年，东瓯请举国徙江淮，其地复属闽越。元封元年，迁其民于江淮间。建元六年，闽越王郢击南越，汉救南越，郢拒险，馀善杀郢以降，汉封为东越王，复封无诸孙繇君丑为越繇王，奉闽越祀。元封元年，馀善叛汉，东越杀馀善以降。武帝以闽越阻悍，数反复，诏迁其民于江淮之间，虚其地。东汉仍属会稽，馀民奔窜山谷，生长寖多。至昭帝始元二年，自立冶县，属会稽部。光武建武三年，改冶县为东候官都尉，仍属会稽。顺帝属建安部。永和六年，分会稽为东、南二部。东为临海都尉，即今台州府临海县地；南为建安都尉，即今建宁府建安县地。三国吴立昭武镇，置绥安县。王朗奔东冶，候官长商升为朗起兵，孙策遣永宁长韩宴领南部都尉，将兵讨升，以贺齐为永宁长。宴败，齐代宴，领都尉事。献帝建安八年，孙策遣齐进典建安，立都尉府。永安三年，孙休即会稽南部，罢都尉府，置建安郡，立昭武镇，寻升为昭武县。又析建安校乡西偏地置绥安县，即今泰宁、建宁二县地，并属建安。晋改邵武属江州。惠帝元康元年，避讳改昭武为邵武，析候官东安置晋安郡，以建安郡属江州，即江西九江地。明帝大宁元年，改邵武为邵阳。安帝义熙元年，改绥安为绥城。刘宋仍属江州，邵阳、绥城二县如故。武帝永初元年，复改邵阳为邵武，爵曰子，相省延年、东平二县，齐因之。梁属东扬州。武帝普通六年，以晋安、建安、南安三郡俱属东扬州，即今绍兴、金华、温州、台州地。陈属闽州。武帝永定元年，复以建安郡改属闽州，即今福州。光大元年，改闽州为丰州，即今闽州。隋废，属泉州，寻属抚州。文帝开皇九年，毁陈郡县为安郡，废邵武、绥城二县，亦以其地属泉州。十二年，复以建安地属抚州，省绥城地入邵武，置邵武县。炀“帝大业元年，改抚州为临川郡，领临川、南城、崇仁、邵” 武四县。唐析邵武，复绥城县，置洋宁镇。高祖武德四年，析邵武地，复绥城县，治建州，即今建阳县，以绥城隶之。七年，割邵武之光泽、鸾凤二乡，置洋宁镇。太宗省绥城入邵武。贞观元年，分天下为十道，以建州隶江南道。领县：建安、邵武、建阳、将乐、绥城。三年，省绥城县入邵武。中宗析邵武置将乐县。嗣圣五年，复置绥城县，又以邵武之绥城地置将乐县。睿宗景云二年，以建州改属闽州。元宗天宝元年，改隶江南道。僖宗乾符二年，置归化、黄连镇，复置义宁军，析绥城县置归化、黄连二镇。归化即泰宁地，“黄连” 即建宁地。五年，黄巢乱，寇建宁，州人陈岩率乡兵破之，乃以黄连地置义宁军，以岩为观察使，治永安，即建宁县。寿州王绪为盗，攻陷固始，闻王潮兄弟材勇，召从军中，举光、寿二州兵渡江，陷漳、汀，至南安，潮杀绪，众奉潮为将军。光启元年，岩表潮为刺史，遂奄有闽地，自称留后，唐因授潮为节。

度使，治福州。潮入福州，闽地遂定。五代晋复邵武为昭武。天福元年，潮弟审知子延曦之邵武，复为昭武。六年，以建州置镇安军节度使，寻改为镇武军。是年，曦为其臣朱文进所弑，福州之闽亡，弟延政即建州自王，国号殷。南唐改昭武为邵武，罢义宁军，寻改为县。开运二年，李景拔建州，俘延政之属，有其地。保大四年，改建州为永安军，寻为忠义军，复改昭武为邵武，罢义宁军为永安镇，寻改归化、永安二镇为场。中兴元年，升归化场为归化县，永安场为建宁县，复改洋宁镇为财演镇，即今光泽县。宋置邵武军，领邵武、建宁、归化、光泽四县。属福建路。太祖开宝八年，平南唐，毁忠义军，复置建州。太宗太平兴国三年，以建州属两浙西南道。四年，以建州邵武县置邵武军，治登高山，东领建宁、归化。五年，析财演镇置光泽县，皆隶邵武军，属福建路。哲宗元祐元年，复改归化县为泰宁县。元改邵武路，增置录事司，复陞总管府，仍属福建道。世祖至元十三年，改福建为福建道，置行中书省，改邵武军为邵武路，增置录事司，并隶邵武。十四年，升邵武路为总管府。至正十九年，陈友谅兵陷杉关，取邵武路。二十二年，元以陈友定为福建道行省平章政事。明改邵武府，省录事司，领县如故。吴元年，遣胡琛入杉关，取邵武路，弗克；遣汤和以舟师取福州，执陈友定归金陵。遣沐英下崇安，拔溪寨，遂定闽中。洪武元年改邵武为府，省录事司，属福建布政使司，领邵武、光泽、泰宁、建宁四县如故。

皇清顺治三年八月，贝勒《孛》统师由仙霞岭入闽地。

悉平，仍设府，辖县如故。

邵武县：〈附郭。〉

本汉建安县地。三国吴始置昭武县。晋、宋、隋、唐废置不一。宋以县置邵武军，附郭为邵武县。元、明仍旧。

皇清因之。

光泽县

光泽今隶邵武府，别称“杭川” ，以邑有杭溪名也。